ஆங்காங்கே சிதறிய அமுதம் போக கும்பத்தில் மீதம் இருந்த அமுதம் கும்பகோண ஷேத்திரம் எங்கும் பரவுவதை கண்ட ஈசன், " வழியும் அமுதம் அனைத்தையும் பூமியே குழிந்து ஏற்க்கட்டும்" என அருள, அமுதம் அனைத்தும் இரு இடங்களில் தங்கியது. அவைதான், பொற்றாமரை தீர்த்தமும், மகாமகக் குளமும். இவற்றில், மகாமக தீர்த்தம் மிகப் பெருமை வாய்ந்தது. இந்த குளத்தில்தான், மாசி மாதம், மகம் நட்சத்திரத்தில், கும்பகோணத்தில் உள்ள அனைத்து சிவாலயங்களில் இருந்தும், உற்ச்சவ மூர்த்திகள் எழுந்தருளி, பக்தர்களுக்கு தீர்த்தவாரி கொடுக்கின்றனர். அனைத்து கோயில்களின் உற்சவ மூர்த்திகளும், ஓரிடத்தில் கூடி, ஒன்றாக தம்மை வேண்டுவோர்க்கு தீர்த்தவாரி தருவது, வேறெங்கும் காண முடியாத, உலகிலேயே மகா மகத் திருக்குளத்திற்கு மட்டுமே உரியதானதொரு சிறப்பு. 12 ஆண்டுகளுக்கு ஒருமுறை நிகழும் " மகாமகப் பெருவிழா" , கும்பமேளாவைப் போன்று மிகச் சிறப்பு வாய்ந்தது. மாசி மக தீர்த்தவாரியில் பக்தர்களுக்கு அருள் புரிய நகரின் புராதனமான 12 சிவாலயங்களில் (ஆதி கும்பேஸ்வரர், காசி விஸ்வநாதர், நாகேஸ்வரர், சோமேஸ்வரர், அதி கம்பட்ட விஸ்வநாதர், காலகஸ்தீஸ்வரர், பாணபுரீஸ்வரர், கௌதமேஸ்வரர், ஏகாம்பரேஸ்வரர், கொட்டையூர் கோடீஸ்வரர், சாக்கோட்டை அமிர்த கலச நாதர் மற்றும் அபி முகேஸ்வரர்) இருந்தும் உற்ச்சவர்கள் எழுந்தருளி அருள்பாலிக்கின்றனர்.